Halfdan Rasmussen

Halfdan Wedel Rasmussen (født 29. januar 1915 på Christianshavn i København, død 2. marts 2002 i Hornbæk) var en af Danmarks mest populære digtere. I den brede offentlighed er det nok hans børnerim, der er mest kendt. I 1958 vandt han De Gyldne Laurbær for digtsamlingen Torso, der var produktet af en rejse til Grækenland sammen med tegneren Ernst Clausen. I 1978 modtog Halfdan Rasmussen Herman Bangs Mindelegat og i 1988 Det Danske Akademis Store Pris.

De tidligste digte skrev han under indtryk af depressionen i 1930'erne og besættelsen. De var derfor overvejende advarende og pessimistiske, skønt der indimellem sneg sig et satirisk af slagsen ind. Senere er han blevet mere kendt for sine skægge og muntre Tosserier og Børnerim, fyldt med sproglige spil og overraskelser. Tosserierne er spændstige rim, der med humor i hånd behandler de mere alvorlige sider af tilværelsen, imens børnerimene gerne ligger et sted imellem de engelske nonsensrim og små, rappe historier. Gennemgående kan man sige, som Johannes Møllehave udtrykte det, at Rasmussens karakteristiske metode var at tage ordet på ordet. For eksempel kan en lille dreng, der er bange for lyn, ønske sig en lynlås, der kunne låse lynene fast, så de ikke sådan gik rundt og slog ned.

Rasmussens tidlige digte til voksne har en tendens til at være en kende for moralistiske og højstemte, mens de senere – måske under indtryk af børnerimenes fandenivoldske univers – er mere underspillede i deres insisteren på en humanisme. Selv om de alvorlige voksendigte holder et ganske højt niveau, er det i de legende tosserier og børnerim, hans sproglige talent for alvor folder sig ud.

Politisk var Halfdan Rasmussen en engageret kunstner, eksempelvis i Kampagnen mod Atomvåben, Folkebevægelsen mod EU og Amnesty International. Derudover var han særligt i sine ungdomsår også aktiv inden for anarkosyndikalisme. Fra 1935 var han skribent ved det syndikalistiske ugeblad Arbejdet, i 1961-62 redigerede og udgav han den revolutionær syndikalistleder Christian Christensens erindringsbøger. Hans politiske overbevisning kom også til syne i sangtekster. Fra sangeren Otto Brandenburgs album "Noget om..." fra 1976 kan særligt nævnes skæringen "Noget om helte".

Senere udgav Halfdan Rasmussen mange udgaver af "Tosserier", som i højere grad end efterkrigstidens triste digte fandt et stort og lydhørt publikum. Mest kendt er "Halfdans ABC", sjove digte med hvert af alfabetets bogstaver. Om sine forskellige genrer skriver han:

Jeg skriver sjove digte.
Jeg skriver også triste.
De første læser andre folk.
Selv læser jeg de sidste.

Censur 
Halfdan Rasmussens børnerim er blandt de tekster der i de senere år har været udsat for censur. Gyldendal der udgiver dem har ment at enkelte ord i samlingen, i dag kunne forstås racistisk, og at man ikke bør lære børnene at bruge ordene. Ændringerne har været stærkt omdiskuteret.

Privat 
Han var 1943–1973 gift med forfatterinden Ester Nagel (1918–2005), med hvem han fik to børn, skuespilleren Iben Nagel Rasmussen og musikeren Tom Nagel Rasmussen. I den sidste del af sit liv boede han sammen med billedkunstneren Signe Plesner, der tidligere havde været gift med hans gode ven, digteren Benny Andersen.

Bibliografi 

 Vorherres Rosa, novelle i Det første møde
 Soldat eller menneske (1941)
 Kejser Næsegrus og Kæmpesmeden : eventyr (1943)
 Det lukkede ansigt (1943)
 Solen, maanen og stjernerne : eventyr (1943)
 Digte under besættelsen (1945 )
 Længsel, digt i Der brænder en ild (1944)
 Min barndom var en by (1945)
 Korte skygger (1946)
 De afsindige (1948)
 Fem små troldebørn, (sammen med Ib Spang Olsen, 1948)
 Gaden (1948)
 På knæ for livet (1948)
 Den som har set september (1949)
 Norske nutidsdigte: En antologi af ung lyrik (1949)
 Tullerulle tappenstreg spiste gummibolde (1949)
 Aftenland (1950)
 Lange Peter Madsen (1950)
 Forventning (1951)
 Den lille frække Frederik og andre børnerim (1951)
 Tosserier: 1. samling (1951)
 Tosserier: 2. samling (1952)
 Digte i udvalg (1953)
 Tosserier: 3. samling (1953)
 Skoven (sammen med Ernst Clausen, 1954)
 Tosserier: 4. samling (1954)
 Hemmeligt forår (1955)
 Kasper Himmelspjæt (1955)
 Tosserier: 5. samling (1955)
 I mørket: Et digt (1956)
 Tosserier: 6. samling (1956)
 Himpegimpe og andre børnerim (1957)
 Torso: digte og tegninger fra Grækenland (1957)
 Tosserier: 7. samling (1957)
 Lyriske installationer (1958)
 Noget om sundbusser: Et tosseri (1959)
 Pumpegris og andre børnerim (1959)
 Digte (1960)
 Tosserier i udvalg (1960)
 Lokumsdigte (1961)
 Stilheden: Skitser fra Grønland (1962)
 Med solen i ryggen (sammen med bl.a. Ivan Malinovski og Erik Stinus, 1963)
 Børnerim (samlet udg. af Tullerulle Tappenstreg, Kasper Himmelspjæt, Himpegimpe og Pumpegris, 1964)

 Hilsen til Halfdan (1965)
 Julekalender for voksne (1965)
 Gi’ den en tand til! (novelle i Buket for bilister : bundet af Erik Seidenfaden, 1965)
 Halfdans ABC (1967)
 Jacob i Tivoli (1967)
 Julemandens rejse (musik af Sven Gyldmark, 1967)
 Mørke over Akropolis (sammen med Ivan Malinovski og Erik Stinus, 1967)
 Den sommer og Hjemad (noveller i Reflekslys : læsestykker af kendte danske forfattere, 1967)
 Hokus Pokus og andre børnerim (sammen med Ib Spang Olsen, 1969)
 Stigen (sammen med Kaj Matthiessen, 1969)
 Mis Ege på eventyr (1970)
 8 digte om snaps (1970)
 Kill it" EP-plade. Kaj Matthiesen omslagstegning, Povl Kjøller musik. Otto Sigvaldi Forlag (1970)
 Noget om: Tosserier af Halfdan Rasmussen med musik af Mogens Jermiin Nissen (1972)
 Noget om Nanette (sammen med Ib Spang Olsen, 1972)
 Halfdanes nonsese and nursery rhymes (1973)
 Visse vasse viser (melodi af Hans Dalgaard, 1973)
 Corsareu: Piratudgave (1975)
 Og det var det (sammen med Kaj Matthiessen, 1977)
 Klatteradat (sammen med Kaj Matthiessen, 1978)
 Så du røgen? (sammen med Kaj Matthiessen, 1978)
 Julekalender for børn (1984)
 365 godnatsange – rim og remser (sammen med bl.a. Benny Andersen, 1984)
 Fremtiden er forbi (sammen med Kaj Matthiessen, 1985)
 Tante Andante (1985)
 Efter Bikini?, (novelle i Lær om lyrik, 1985)
 Jeg fandt en sang på vejen : 23 digte, 1986)
 Onkel Karfunkel (sammen med Ib Spang Olsen, 1988)
 Noget om helte (novelle i Dansk i sjette : grundbog, 1989)
 Regnens harpe: Digte og grafik fra Irland (sammen med Ib Spang Olsen, 1990)
 Halfdan i bakspejlet (1991)
 Bare en regnvejrsaften (Selve digtet er skrevet under besættelsen og optræder i antologien “Der brænder en ild” fra 1944. Herudover åbenbart også som novelle i Dansk med overblik : litteratur for folkeskolens ældste klasser, 1993)
 Halfdan rundt: Til Halfdan Rasmussen på 80 årsdagen den 29. januar 1995 (1995)
 Hr. Olsen og Peter Lohengrin (digte i Et digt om dagen, 1995)
 Mariehønen Evigglad: Rim for børn og barnlige sjæle (1996)
 Halvvejs til Halfdan (cd-bog med 30 medvirkende skuespillere, forfattere etc. i 4 generationer, udg. ad P.C. Teilmann og Hans Sydow 2002)
 Faxerier fra Halfdan Rasmussen til Johannes Møllehave (2002)
 24 tosserier + 24. december (2002)
 Halfdans digte (2004)
 Rapanden Rasmus fra Rinkenæs Sogn.

 Litteratur 
Forslag til yderligere læsning:
 "Halfdan Rasmussen" – forfatterskabsportræt i Danske digtere i det 20. århundrede bd. II (2001)
 Lene Bredsdorff: Halfdan: En biografi om Halfdan Rasmussen'', Aschehoug, 2005. .

Referencer

Eksterne henvisninger 

 
 
 Halfdan Rasmussen på Leksikon.org
 Halfdan Rasmussen på forfatterweb.dk

Digtere fra Danmark
Det Danske Akademis Store Pris
Modtagere af Boghandlernes gyldne Laurbær
Dansksprogede forfattere fra Danmark
Personer fra København
Danskere i 1900-tallet
Personer i Kraks Blå Bog (afdøde)
Personer i Dansk Biografisk Leksikon
Modstandsfolk fra Danmark
Anarkister
Personer med enkeltværker i Kulturkanonen
Modtagere af BMF's børnebogspris
Modtagere af Børnebibliotekarernes Kulturpris
Modtagere af Kulturministeriets Børnebogspris
Modtagere af Holbergmedaljen